Knud Jørgensen på 85 år sidder ved sit skrivebord. Og det har han gjort i rigtig mange år ved Brilleexperten på hovedgaden i Frederikshavn. - Det er vores 100 års jubilæumsår i år. Kun med far og søn (som indehavere red.), siger Knud Jørgensen Han overtog brilleforretningen efter sin far Otto Jørgensen, der startede firmaet i 1923 på Danmarksgade i Frederikshavn. - Jeg er jo født ind i optikkens verden. Simpelthen. Jeg er opdraget til at være optiker, fortæller indehaveren af brilleforretningen. Drømmer om at lave særlige linser Lige nu sidder han midt i et flytterod, for hans brilleforretning er flyttet til en adresse lidt længere oppe ad gaden, mens den tidligere bygning bliver renoveret. Selvom han har rundet de 85 år, nægter han at gå på pension. - Det er lysten til at gøre det bedre og nå lidt længere frem. Det stammer fra Jørgensen-familien, at vi ikke kan sidde stille. Vi skal arbejde, vi skal hjælpe og glæde folk! Knud Jørgensen tog som ung en en videregående uddannelse som optometrist og blev specialist i fremstilling og tilpasning af kontaktlinser. Han var én af de første, der for alvor fik udbredt kontaktlinserne i Danmark. - Der er meget, meget få, der kan lave håndlavede linser i både blødt og hårdt materiale, siger han og tilføjer: - Den 12. august 1961, da lavede jeg de første simple kontaktlinser på køkkenbordet. Meget er sket siden 60'erne, men Knud Jørgensen laver stadigvæk håndlavede kontaktlinser. Og det bliver han ved med, for han har stadig en stor opfinderdrøm. - Én af grundene til, at jeg også bliver ved med at lave linser, er, at jeg stadig vil lave en to-styrket kontaktlinse - helt individuelt og reproducerbart, siger han bestemt. Se hele indslaget her:

Referat:
Knud Jørgensen kan i år fejre 100 års jubilæum med sin brilleforretning i Frederikshavn, som han overtog fra sin far.